Ninana tjevele wa Jesús:
—Nun ncapj con̈có mpes,
gente ma jisas nun.
Nujola tapalas püs way nas yupj ma jisastsja napj.
Nun pꞌiyá nosis ntꞌa patja jinwá nacj,
nosis ntꞌa patja quelel la quijicj wa nun,
yupj sin popa jinwá.
Nun ꞌa yupj jin tulucj.
Napj pꞌiyá la nu tꞌya nosis casá patja popé ncapj la con̈.
Nin mpes nosis casá patja ma jisas nun.
Nujola tapalas napj tjevelé nun jis lal:
‘Mozo más püné tulucj jyüꞌta lal’.
Malala quelel la najaytsja napj,
ca malala quelel la nusejay wa nun.
Ma la tjajay napj tjevelé,
mpes yupj ma wa ca la mijicj nun welé jin.
Ncapj con̈có,
mpes ca nin la mijicj nun lal.
Yupj ma sa nuc Dios,
mpes nin.
Dios nin tjejyama napj.
”Napj ma ꞌucuwistsja yupj ntꞌa jis lal la veles Dios poꞌó,
Dios ma nin jola cüpalastsja yupj ma japon.
Tꞌücꞌ way jola jupj quinam yupj ma japon mpes.
Yupj nasa tjepjyacan̈ napj tjevelé,
mpes malala nin,
yupj ma japon.
Yupj ma jisas napj,
ma wa jisas napj Mpapay.
Napj ma pajal püné la cüjaytsja,
la pꞌa ma liji jinwá,
Dios ma ca jola cüpalastsja pajal malala nin,
yupj ma japon.
Nasa tjunuc napj pajal ꞌüsüs la tjejay,
newa ma jisas napj,
ma wa jisas Mpapay.
Yupj jis papel tjevele jin tepyala.
Tjevele:
‘Yupj sin nin ma jisastsja napj’.
Jis papel vele Dios tjijyüꞌtá,
mpes tꞌücꞌ tepyala jupj tjevelá —nin tjevele Jesús.
Jesús tjevele wa jupj discipulopan jis lal:
—Dios Cjües ncuwim nucopj mpꞌaꞌsas.
Tjacꞌ na,
jupj ca mveles gente jis lal jupj selé napj mpes.
Jupj sin ꞌyüsa la siji tꞌücꞌ way Dios poꞌó.
Mpapay mpe jacꞌ jupj.
Napj pꞌiyá ca jas majam jupj Mpapay mpe.
Najas nun ca mvelé wa nun solejé way napj mpes.
Nun lovin ncapj tocon̈có napj mwalá way sin tjiꞌyüsa la tjejay na,
newa nin —nin tjevele Jesús yupj jis lal.
Jesús tjevele wa niná:
—Nin tjevelé nun jis lal,
mpes nin tepyala na,
napj tjevelé jin,
newa ca mponé nun napj mpes.
Judiopan jis jepapan ca müjüꞌtücj nun lovin ma polel nlawú judiopan ꞌa si mulú ntꞌa.
Más malala ca la mijicj wa.
Nu jaꞌünan na,
pjü yupj ca yola nsem Dios jos jin lajay yupj.
Nin ca nsem pꞌa jyawca na.
Yupj lovin ma cus tocon̈ Mpapay,
ma wa ncapj tocon̈ napj.
Nin mpes ca nin la mijicj yupj nun jis lal.
Nin tjevelé nun jis lal,
mpes yupj ninana la nusejay na,
nun ca nujola mpalas napj tjevelé ca nin mpalas.
Ma nin tjevelé püna pꞌin,
napj nun jis lal tüpüꞌüs mpes.